b'\n_START_ARTICLE_\nSilivri\n_START_SECTION_\nHist\xc3\xb2ria\n_START_PARAGRAPH_\nSel\xc3\xadmbria (Selymbria, \xce\xa3\xce\xb7\xce\xbb\xcf\x85\xce\xb2\xcf\x81\xce\xaf\xce\xb7,) fou una ciutat de Tr\xc3\xa0cia, col\xc3\xb2nia de M\xc3\xa8gara a la Prop\xc3\xb2ntida, a uns 30\xc2\xa0km a l\'est de Perint i a 60\xc2\xa0km a l\'oest de Bizanci. A la ciutat comen\xc3\xa7ava la muralla constru\xc3\xafda per Anastasi Dicoros que defensava Constantinoble que anava fins a l\'Euxi (a Scyllae). El seu nom volia dir "Ciutat de Selis" i se suposa que Selis fou el fundador de la ciutat, que fou fundada com a col\xc3\xb2nia de M\xc3\xa8gara. En temps de l\'emperador Arcadi (377-408) el seu nom va ser canviat a Eudoxi\xc3\xb2polis, en honor de l\'emperadriu Eud\xc3\xb2xia. _NEWLINE_Fou lloc de naixement de Pr\xc3\xb2dic de Queos, deixeble d\'Hip\xc3\xb2crates. A aquesta ciutat Xenofont es va trobar amb Medosades, enviat del rei odrisi Seutes II. El 410 aC la ciutat va refusar admetre a les forces atenenques dirigides per Alcib\xc3\xadades, per\xc3\xb2 va pagar un tribut a canvi de ser deixada en pau. Alcib\xc3\xadades es va apoderar poc despr\xc3\xa9s de la ciutat merc\xc3\xa8s a la tra\xc3\xafci\xc3\xb3 d\'alguns dels seus habitants, i hi va deixar una guarnici\xc3\xb3. _NEWLINE_El 351 aC \xc3\xa9s esmentada com a aliada atenenca. Filip de Maced\xc3\xb2nia la va assetjar el 343 aC segons un document del que l\'autenticitat \xc3\xa9s dubtosa. _NEWLINE_Sota domini rom\xc3\xa0 i despr\xc3\xa9s bizant\xc3\xad, va passar als b\xc3\xbalgars el 805 per\xc3\xb2 els bizantins la van recuperar r\xc3\xa0pidament._NEWLINE_L\'emperador Miquel III (839 - 867) hi va construir una fortalesa (les ru\xc3\xafnes encara existeixen)._NEWLINE_El 1346 el sold\xc3\xa0 Orhan I es va casar amb Teodora, filla de Joan VI Cantacuz\xc3\xa8 a Sel\xc3\xadmbria. La ciutat no va caure en mans dels otomans fins despr\xc3\xa9s de la conquesta de Constantinoble (1453)._NEWLINE_A la guerra dels Balcans la ciutat fou ocupada pels b\xc3\xbalgars el 16 de novembre de 1912, ocupaci\xc3\xb3 que va durar fins al 30 de maig de 1913._NEWLINE_El 20 de juliol de 1920 fou ocupada pels grecs i quan la van evacuar fou entregada als italians (22 d\'octubre de 1922) retornant als turcs l\'1 de novembre de 1922.'